
In urma examinării propunerii legislative pentru modificarea şi completarea Legii nr.32/1994 privind sponsorizarea, în şedinţa din data de 23 aprilie 1997,  comisia a hotărât că aceasta nu poate fi acceptată şi propune Plenului respingerea din următoarele considerente:


1. Promovarea propunerii legislative conduce la majorarea cheltuielilor cu sponsorizarea, concomitent cu micşorarea veniturilor bugetului de stat, fapt ce contravine art.10 din Legea nr.72/1996 privind finanţele publice, iniţiatorii având obligaţia să prevadă şi mijloacele necesare acoperirii golurilor de venituri;


2. Majorarea procentului de deducere de la 10% la 20% pentru sponsorizări contractate pe o durată de minim 2 ani, face imposibilă cuantificarea acestora în mod real la încheierea contractului respectiv, deoarece condiţionarea respectării integrale a clauzelor contractuale nu este şi suficientă pentru aplicarea procentului de 20% din primul an fiscal la care se raportează contractul de sponsorizare.


 Prin aplicarea unui regim favorizant sponsorului ce încheie un contract de sponsorizare cu executare succesivă nu se induce creşterea sumei sponsorizate ci posibilitatea practicării aceleiaşi sume în două tranşe, dar cu beneficiul de deducere de 20% pentru fiecare an.


Consecinţa imediată a aplicării acestui mecanism va fi generalizarea cotei de deducere de 20% pe an, prin încheierea unor contracte de sponsorizare cu plata la termene diferite, fără influenţe majore asupra obiectivului sponsorizării;


3. Stabilirea unui regim indirect favorizant pentru o categorie de cetăţeni (tineri sub 25 ani) pune în disucţie modalitatea sau criteriile de departajare între diferite categorii de persoane cu vocaţie la sponsorizare în raport cu prevederea generică de la art.5 din lege, aceasta având implicaţii directe asupra aplicării principiului egalităţii cetăţenilor în faţa legii prevăzut de art.16 alin.1 din Constituţie.


4. In prezent la Ministerul Finantelor sunt în analiză încă 6 propuneri de modificare a Legii sponsorizării care urmează să facă obiectul modificării în mod unitar a acestei legi, urmând în scurt timp să fie supună analizei Guvernului şi apoi Parlamentului.

